b'\n_START_ARTICLE_\nRom\xc3\xa2nia comunist\xc4\x83\n_START_SECTION_\nPerioada Republicii Populare Rom\xc3\xa2ne\n_START_PARAGRAPH_\n\xc3\x8en primii ani de domina\xc8\x9bie comunist\xc4\x83 resursele Rom\xc3\xa2niei au fost exploatate de sovietici prin intermediul companiilor mixte rom\xc3\xa2no-sovietice SovRom, \xc3\xaenfiin\xc8\x9bate dup\xc4\x83 \xc3\xaencheierea conflagra\xc8\x9biei mondiale pentru a gestiona plata uria\xc8\x99ei datorii de r\xc4\x83zboi c\xc4\x83tre URSS, stabilit\xc4\x83 prin Tratatul de Pace de la Paris la suma deloc neglijabil\xc4\x83 de 300.000.000 dolari (la valoarea din 1938, echivalentul a cca. 5 miliarde de dolari la valoarea din 2014). SovRom-urile nu au fost ceva specific rom\xc3\xa2nesc, sovieticii \xc3\xaenfiin\xc8\x9b\xc3\xa2nd asemenea societ\xc4\x83\xc8\x9bi mixte \xc3\xaen toate \xc8\x9b\xc4\x83rile care trebuiau s\xc4\x83 le pl\xc4\x83teasc\xc4\x83 desp\xc4\x83gubiri de r\xc4\x83zboi (\xc3\xaen Finlanda, de pild\xc4\x83, a fost \xc3\xaenfiin\xc8\x9bat\xc4\x83 o societate mixt\xc4\x83 pentru producerea construc\xc8\x9biilor de lemn numit\xc4\x83 Puutalo Oy). Un mare num\xc4\x83r de oameni (estim\xc4\x83rile variaz\xc4\x83 de la 137  la mai multe zeci de mii ) au fost \xc3\xaenchi\xc8\x99i din motive politice. Exist\xc4\x83 m\xc4\x83rturii despre numeroase cazuri de abuzuri, asasinate sau torturi aplicate unui mare num\xc4\x83r de oameni, \xc3\xaen principal \xc3\xaen cazurile oponen\xc8\x9bilor politici._NEWLINE_La \xc3\xaenceputul deceniului al \xc8\x99aptelea (1960 - 1970), guvernul rom\xc3\xa2n a \xc3\xaenceput s\xc4\x83 treac\xc4\x83 la ac\xc8\x9biuni pentru cre\xc8\x99terea gradului de independen\xc8\x9b\xc4\x83 fa\xc8\x9b\xc4\x83 de Uniunea Sovietic\xc4\x83.\n_START_SECTION_\nEpoca Nicolae Ceau\xc8\x99escu\n_START_PARAGRAPH_\nDup\xc4\x83 decesul lui Gheorghe Gheorghiu-Dej, survenit \xc3\xaen martie 1965, Nicolae Ceau\xc8\x99escu a fost ales noul Secretar General al PCR (\xc3\xaen 1965) \xc8\x99i \xc8\x99ef al statului \xc3\xaen 1967. Denun\xc8\x9barea invaziei sovietice \xc3\xaen Cehoslovacia din 1968 \xc8\x99i scurta relaxare a represiunii interne, l-au ajutat pe noul lider comunist de la Bucure\xc8\x99ti s\xc4\x83-\xc8\x99i creeze o imagine pozitiv\xc4\x83 \xc3\xaen \xc8\x9bar\xc4\x83 \xc8\x99i \xc3\xaen Occident._NEWLINE_Rapida cre\xc8\x99tere economic\xc4\x83, sus\xc8\x9binut\xc4\x83 prin mari credite ob\xc8\x9binute din vest, nu a putut fi men\xc8\x9binut\xc4\x83 \xc8\x99i a sc\xc4\x83zut gradual \xc3\xaen intensitate p\xc3\xa2n\xc4\x83 s-a ajuns la austeritate \xc8\x99i la represiune intern\xc4\x83, care au avut ca rezultat Revolu\xc8\x9bia din  decembrie 1989 \xc8\x99i pr\xc4\x83bu\xc8\x99irea regimului comunist \xc8\x99i \xc3\xaen Rom\xc3\xa2nia.\n_START_SECTION_\nEconomia Rom\xc3\xa2niei comuniste\n_START_PARAGRAPH_\nDup\xc4\x83 cel de-al Doilea R\xc4\x83zboi Mondial, \xc8\x99i \xc3\xaen Rom\xc3\xa2nia, asemeni celorlalte state est-europene se aplic\xc4\x83 o economie planificat\xc4\x83, mai exact economie de comand\xc4\x83-control, cu planuri cincinale._NEWLINE_Se impune un ritm ridicat de cre\xc8\x99tere economic\xc4\x83, \xc3\xaen special industrializarea for\xc8\x9bat\xc4\x83, prin care anumite ramuri ale industriei (industria constructoare de ma\xc8\x99ini, siderurgic\xc4\x83, chimic\xc4\x83) trebuia s\xc4\x83 creasc\xc4\x83 spectaculos, dar cu neglijarea produc\xc8\x9biei bunurilor de consum._NEWLINE_\xc3\x8en zona rural\xc4\x83, se urm\xc4\x83rea eliminarea elementelor cu poten\xc8\x9bial capitalist (\xc8\x9b\xc4\x83ranii \xc3\xaenst\xc4\x83ri\xc8\x9bi, denumi\xc8\x9bi chiaburi \xc8\x99i considera\xc8\x9bi du\xc8\x99mani ai regimului) \xc8\x99i colectivizarea agriculturii._NEWLINE_Conform propagandei, scopul consta \xc3\xaen ridicarea nivelului de trai \xc8\x99i a culturii maselor._NEWLINE_Ne\xc3\xaendeplinirea planului de produc\xc8\x9bie era pus\xc4\x83 pe seama celor socoti\xc8\x9bi indezirabili de c\xc4\x83tre regim._NEWLINE_S-a ajuns ca ace\xc8\x99tia s\xc4\x83 fie considera\xc8\x9bi sabotori \xc8\x99i deferi\xc8\x9bi justi\xc8\x9biei._NEWLINE_Astfel de procese au abundat \xc3\xaen anii 1949 \xc8\x99i 1950.'